宋武帝廟
作者：楊雯
朝代：宋

paragraphs: 溪聲答松風，巨石出老拳。
古樹不知名，岌岌蛟龍纏。
夕陰互出沒，秋華带芳鮮。
葱葱帝王氣，棟宇垂千年。
虎賁秉霜戟，慘淡生雲烟。
宮人翠龍駕，手持玉連蜷。
昌明坐恍惚，精神雷在天。
大呼司雍間，旬月無秦燕。
昔爲萬夫特，今受衆目憐。
石馬亦埋沒，歲時草芊芊。
小臣異代士，見之淚迸泉。
齊人思爽鳩，蜀人哀杜鵑。
江東舊正朔，禮奉敢不虔。
但願君王心，不忘載荻船。
下山又再拜，白日當空懸。